Die papierkannetjie (Conophytum burgeri L.Bolus) is 'n knopie wat net naby Aggeneys in die noordelike Boesmanland aangetref word. Die wetenskaplike naam burgeri verwys na die familie Burger wat die kwartsietvlakte naby Aggenys besit het waar hierdie knopie aangetref is. Hierdie grond is nou die besit van die Black Mountain-mynboubedryf, maar hulle beskerm die plek waar dit voorkom. Hierdie deel van die sukkulente Karoo is die enigste plek waar dit aangetref is. Hierdie knopie is 'n dwergplantjie met 'n besondere vorm wat dit, teen die kwartsietagtergrond waar dit voorkom, uiters moeilik maak om te vind. Dit word net 2 cm hoog en 4,5 cm in deursnee en het die vorm van 'n eier. Dit is eintlik twee vergroeide dik blare. Dit kan groen van kleur wees, maar ook rooierig soos robyn, maar dit is dikwels oortrek met 'n papieragtige omhulsel wat eintlik die uitgedroogde reste van die vorige seisoen se blare is. Hierdie bedekking maak die plantjie nie net moeilik om te vind nie, maar die omhulsel is ook 'n beskerming teen die son.